Tarybos sprendimas
1993 m. kovo 15 d.
dėl Laikinojo įvežimo konvencijos sudarymo ir jos priedų priėmimo
(93/329/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos sutartį, ypač į jos 113 straipsnį,
atsižvelgdama į Komisijos pasiūlymą,
kadangi Laikinojo įvežimo konvencija, dėl kurios buvo deramasi globojant Muitinių bendradarbiavimo tarybai ir susitarta Stambule 1990 m. birželio 26 d., yra susijusi su prekių prekyba valstybėse, kurios nėra Europos Bendrijų narės, ir dėl to yra veiksminga priemonė tarptautinei prekybai skatinti;
kadangi Bendrijos įgaliotasis atstovas pasirašė Konvenciją 1990 m. birželio 28 d., kuri turės būti priimta; kadangi pagal Konvencijos 24 straipsnio 1 dalies b punktą Bendrija turi deponuoti ratifikavimo dokumentą, kad taptų Konvencijos susitariančiąja šalimi;
kadangi pagal Konvencijos 24 straipsnio 4 dalį kiekviena susitariančioji šalis, prisijungianti prie Konvencijos, turi priimti priedą dėl laikinojo įvežimo dokumentų (ATA knygelių ir CPD knygelių) ir bent dar vieną priedą; kadangi Bendrija turėtų priimti visus priedus; kadangi vis tik tokiam priėmimui turi būti taikomos išlygos, kad būtų atsižvelgta į Muitų sąjungai būdingus reikalavimus ir dabartinį suderinimo lygį laikinojo įvežimo srityje;
kadangi pagal Konvencijos 24 straipsnio 6 dalį reikalaujama, kad Bendrija praneštų depozitarijui tam tikrų nuostatų taikymo sąlygas ir pagal jas reikalaujamą informaciją; kadangi pagal 24 straipsnio 7 dalį reikalaujama, kad Bendrija kaip Muitų ar Ekonominė sąjunga, inter alia, praneštų depozitarijui apie jos kompetencijai priklausančius klausimus, įskaitant tas sritis, kurios ir toliau priklauso nacionalinei kompetencijai;
kadangi tam, kad būtų lengviau taikyti Konvencijos A ir C priedus, pageidautina priimti ir Muitinių bendradarbiavimo tarybos rekomendacijas dėl ATA knygelių ir CPD knygelių;
kadangi Konvencija turėtų būti sudaryta ir priedai priimti pagal pirmiau minėtas išlygas;
kadangi valstybių narių dalyvavimas reiškia, kad Konvencija tuo pačiu turi įsigalioti ir Bendrijai, ir jos valstybėms narėms,
NUSPRENDĖ:
1 straipsnis
Laikinojo įvežimo Konvencija ir jos priedai kartu su išlygomis yra priimami Europos ekonominės bendrijos vardu.
Konvencijos, jos priedų ir prie tų priedų pridėtų išlygų tekstai yra atitinkamai nurodyti šio sprendimo I ir II prieduose.
Reikalingi pranešimai pateikti šio sprendimo III priede.
Muitinių bendradarbiavimo tarybos rekomendacijos yra priimtos Bendrijos vardu šio sprendimo IV priede nustatytomis sąlygomis.
2 straipsnis
Tarybos pirmininkui suteikta teisė skirti asmenį, turintį įgaliojimus deponuoti 1 straipsnyje nurodytos Konvencijos ratifikavimo dokumentą ir priimti taip pat 1 straipsnyje nurodytus priedus ir susijusias išlygas, bei suteikti jam įgaliojimus, būtinus įpareigoti Bendriją. Toks deponavimas ir priėmimas atliekamas tuo metu, kai valstybės narės deponuoja ratifikavimo dokumentus.
Įgaliotasis asmuo praneša Muitinių bendradarbiavimo tarybos Generaliniam sekretoriui apie taikymo sąlygas ir pagal Konvencijos 24 straipsnio 6 dalyje reikalaujamą informaciją bei apie Muitinių bendradarbiavimo tarybos rekomendacijų priėmimą.
Priimta Briuselyje, 1993 m. kovo 15 d.